               IL-KUMMISSJONI EWROPEA
            Brussell, 11.9.2019
            COM(2019) 410 final
            2019/0191(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ b’rabta mal-adozzjoni ta’ deċiżjoni li testendi d-deroga tad-WTO li tippermetti lill-pajjiżi Membri fil-fażi tal-iżvilupp jipprovdu trattament tariffarju preferenzjali lill-pajjiżi l-anqas żviluppati

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tittieħed f’isem l-Unjoni fil-Kunsill Ġenerali tal-Organizzazzjoni Dinjija tal-Kummerċ (id-“WTO”) b’rabta mal-adozzjoni prevista ta’ deċiżjoni li testendi d-deroga tad-WTO li tippermetti lill-pajjiżi Membri fil-fażi tal-iżvilupp jipprovdu trattament tariffarju preferenzjali lill-pajjiżi l-anqas żviluppati.

               2.Kuntest tal-proposta

               2.1.Il-Protokoll li jemenda l-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ

               Il-Ftehim ta’ Marrakesh jistabbilixxi l-Organizzazzjoni Dinjija tal-Kummerċ (il-“Ftehim tad-WTO”) daħal fis-seħħ fl-1 ta’ Jannar 1995.

               L-Unjoni Ewropea hija parti għall-Ftehim.

               2.2.Il-Konferenza Ministerjali u l-Kunsill Ġenerali tal-Organizzazzjoni Dinjija tal-Kummerċ

               Skont il-paragrafu 1 tal-Artikolu IV tal-Ftehim tad-WTO, il-Konferenza Ministerjali għandha l-awtorità li tieħu deċiżjonijiet dwar il-kwistjonijiet kollha li jaqgħu taħt kwalunkwe Ftehim Kummerċjali Multilaterali.

               Skont il-paragrafu 2 tal-Artikolu IV tal-Ftehim tad-WTO, fl-intervalli bejn laqgħa oħra tal-Konferenza Ministerjali, il-funzjonijiet tagħha jitmexxew mill-Kunsill Ġenerali.

               Skont il-paragrafu 1 tal-Artikolu IX, id-WTO tieħu d-deċiżjonijiet b’kunsens.

               2.3.L-att previst tal-Konferenza Ġenerali tad-WTO

               Skont il-paragrafu 3 tal-Artikolu IX tal-Ftehim tad-WTO, obbligu impost fuq membru jista’ jiġi rinunzjat f’ċirkostanzi eċċezzjonali.

               B’segwitu għal talba min-naħa taċ-Ċilì, taċ-Ċina, tal-Indja, tat-Tajlandja u tat-Turkija (il-“kosponsers”), il-Kunsill Ġenerali tad-WTO se jadotta deċiżjoni li testendi d-deroga eżistenti tad-WTO li tippermetti lill-pajjiżi Membri fil-fażi tal-iżvilupp jipprovdu trattament tariffarju preferenzjali għall-pajjiżi l-anqas żviluppati (LDCs), b’konformità mak-paragrafi 3 u 4 tal-Artikolu IX tal-Ftehim tad-WTO (l-“att previst”).

               Id-deroga eżistenti għall-pajjiżi l-anqas żviluppati skadiet fit-30 ta’ Ġunju 2019. Għaldaqstant, il-fini tal-att previst huwa l-estensjoni tad-deroga mill-1 ta’ Lulju 2019 sat-30 ta’ Ġunju 2029.

               L-att previst se isiru vinkolanti fuq il-Membri tad-WTO b’konformità mal-paragrafu 3 tal-Anness IX, kif ukoll mal-paragrafu 2 tal-Artikolu II tal-Ftehim tad-WTO, li jipprevedi: “Il-ftehimiet u l-istrumenti legali assoċjati fosthom l-Annessi 1, 2 u 3 <…> huma partijiet integrali minn dan il-Ftehim, u vinkolanti fuq il-Membri kollha”.

               3.Il-pożizzjoni li trid tittieħed f’isem l-Unjoni

               Il-kosponsers talbu li d-deroga eżistenti tad-WTO fir-rigward tal-obbligi skont il-paragrafu 1 tal-Artikolu I tal-GATT 1994 tiġi estiża b’mod li l-pajjiżi Membri fil-fażi tal-iżvilupp jagħtu trattament tariffarju preferenzjali lill-prodotti tal-LDCs, li jkunu definiti bħala tali min-Nazzjonijiet Uniti, mingħajr il-bżonn tal-estensjoni tal-istess rati tariffarji għal prodotti simili ta’ kwalunkwe Membru ieħor mill-1 ta’ Lulju 2019 sat-30 ta’ Ġunju 2029.

               Il-kosponsers ressqu din it-talba b’konformità mal-paragrafi 3 u 4 tal-Artikolu IX tal-Ftehim tad-WTO. Huma jiġġustifikaw it-talba billi jirreferu għall-vulnerabbiltà partikolari tal-LDCs u għad-diffikultajiet strutturali speċjali li dawn il-pajjiżi qegħdin iħabbtu wiċċhom fl-ekonomija globali, kif ukoll l-importanza li tittejjeb il-parteċipazzjoni effettiva fis-sistema kummerċjali multilaterali billi jagħtuhom aċċess sinifikanti għas-suq sabiex tiġi appoġġata d-diversifikazzjoni tal-bażi tal-produzzjoni u tal-esportazzjoni tagħhom.

               Din se tkun it-tieni estensjoni tad-deroga tat-trattament tariffarji preferenzjali għall-LDCs, li għall-ewwel ingħatat fil-15 ta’ Ġunju 1999 sat-30 ta’ Ġunju 2009
                  1
               , u ġiet estiża fis-27 ta’ Mejju 2009 sat-30 ta’ Ġunju 2019
                  2
               .

               L-estensjoni tad-deroga la taffettwa l-ekonomija tal-Unjoni b’mod negattiv u lanqas ma taffettwa r-relazzjonijiet kummerċjali mal-benefiċjarji ta’ din id-deroga. L-Unjoni tagħti aċċess sħiħ mingħajr dazji u kwoti lil-LDCs permezz tal-inizjattiva tagħha Kollox Ħlief Armi u hija favur l-isforzi tal-Membri tad-WTO, fosthom tal-pajjiżi fil-fażi tal-iżvilupp, li jipprovdi trattament tariffarju preferenzjali lil-LDCs ukoll. Barra minn hekk l-Unjoni tqis li hemm il-bżonn ta’ strument legali li jippermetti lill-pajjiżi fil-fażi tal-iżvilupp jagħtu dawn il-preferenzi, meta jiġi kkunsidra li l-klawsola ta’ abilitazzjoni tad-WTO tippermetti biss lill-Membri żviluppati li jagħmlu dan. Għaldaqstant, il-pożizzjoni li trid tittieħed mill-Unjoni fil-Kunsill Ġenerali jenħtieġ li tkun waħda li tappoġġa l-estensjoni tad-deroga.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi Deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi l-atti li jkollhom effetti legali skont ir-regoli tad-dritt internazzjonali li jirregola l-korp ikkonċernat. Jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .

               4.1.2.Applikazzjoni għall-każ preżenti

               Il-Kunsill Ġenerali tad-WTO huwa korp imwaqqaf permezz ta’ ftehim, jiġifieri l-Ftehim tad-WTO.

               L-att li l-Kunsill Ġenerali qed jintalab jadotta jikkostitwixxi att li għandu effetti legali. L-att previst se jkun vinkolanti skont id-dritt internazzjonali b’konformità mal-paragrafu 2 tal-Artikolu II u mal-paragrafu 3 tal-Artikolu IX tal-Ftehim tad-WTO.

               L-att previst ma jissupplimentax u ma jemendax il-qafas istituzzjonali tal-Ftehim.

               Għaldaqstant, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed Deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-Deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst huma relatati mal-politika kummerċjali komuni.

               Għalhekk, il-bażi ġuridika sostantiva għad-deċiżjoni proposta hija l-ewwel subparagrafu tal-Artikolu 207(4).

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-ewwel subparagrafu tal-Artikolu 207(4), flimkien mal-Artikolu 218(9) TFUE.

               5.Il-pubblikazzjoni tal-att previst

               Peress li l-att tal-Kunsill Ġenerali tad-WTO se jemenda d-dispożizjzonijiet tal-Ftehim tad-WTO fir-rigward tad-derogi, jixraq li, wara l-adozzjoni tiegħu, dan jiġi ppubblikat f’Il-Ġurnal Uffiċjali tal-Unjoni Ewropea.

               2019/0191 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ b’rabta mal-adozzjoni ta’ deċiżjoni li testendi d-deroga tad-WTO li tippermetti lill-pajjiżi Membri fil-fażi tal-iżvilupp jipprovdu trattament tariffarju preferenzjali lill-pajjiżi l-anqas żviluppati

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Marrakesh jistabbilixxi l-Organizzazzjoni Dinjija tal-Kummerċ (il-“Ftehim tad-WTO”) daħal fis-seħħ fl-1 ta’ Jannar 1995.

               (2)Skont il-paragrafu 2 tal-Artikolu II tal-Ftehim tad-WTO, “il-ftehimiet u l-istrumenti legali assoċjati fosthom l-Annessi 1, 2 u 3(“Ftehimiet Kummerċjali Multilaterali”) huma partijiet integrali ta’ dan il-Ftehim, u huma vinkolanti fuq il-Membri kollha”.

               (3)Skont il-paragrafu 3 tal-Artikolu IX, f’ċirkostanzi eċċezzjonali il-Konferenza Ministerjali jista’ jiddeċiedi li jidderoga minn obbligu tal-Ftehim tad-WTO li jkun impost fuq Membru jew minn kwalunkwe Ftehim Kummerċjali Multilaterali.

               (4)Il-paragrafi 3 u 4 tal-Artikolu IX tal-Ftehim tad-WTO stabbilixxew il-proċeduri għall-għoti ta’ derogi fir-rigward tal-Ftehimiet Kummerċjali Multilaterali fl-Anness 1A jew 1B jew 1C tal-Ftehim tad-WTO u l-annessi tagħhom.

               (5)Skont il-paragrafu 1 tal-Artikolu IV tal-Ftehim tad-WTO, il-Konferenza Ministerjali għandha jkollha l-awtorità li tieħu deċiżjonijiet dwar il-kwistjonijiet kollha li jaqgħu taħt il-Ftehimiet Kummerċjali Multilaterali.

               (6)Skont il-paragrafu 2 tal-Artikolu IV tal-Ftehim tad-WTO, fl-intervalli bejn laqgħa oħra tal-Konferenza Ministerjali tal-Organizzazzjoni Dinjija tal-Kummerċ (id-“WTO”), il-Kunsill Ġenerali tad-WTO għandu jmexxi l-funzjonijiet tagħha. Skont il-paragrafu 1 tal-Artikolu IX, id-WTO tieħu d-deċiżjonijiet b’kunsens.

               (7)Fil-15 ta’ Ġunju 1999, il-Membri tad-WTO taw deroga mill-obbligi skont il-paragrafu 1 tal-Artikolu I tal-GATT 1994 b’mod li l-pajjiżi Membri fil-fażi tal-iżvilupp jagħtu trattament tariffarju preferenzjali għall-prodotti tal-pajjiżi l-anqas żviluppati, li jkunu definiti bħala tali min-Nazzjonijiet Uniti, mingħajr il-bżonn tal-estensjoni tal-istess rati tariffarji għal prodotti simili ta’ kwalunkwe Membru ieħor mit-30 ta’ Ġunju 2009. Fis-27 ta’ Mejju 2009, il-Membri tad-WTO estendew id-deroga mill-1 ta’ Lulju 2009 sat-30 ta’ Ġunju 2019.

               (8)B’konformità mal-paragrafi 3 u 4 tal-Artikolu IX tal-Ftehim tad-WTO, iċ-Ċilì, iċ-Ċina, l-Indja, it-Tajlandja u t-Turkija (il-“kosponsers”) ressqu talba biex il-Kunsill Ġenerali jieħu deċiżjoni li jestendi d-deroga eżistenti tad-WTO sabiex il-pajjiżi Membri fil-fażi tal-iżvilupp ikunu jistgħu jagħtu trattament tariffarju preferenzjali lil pajjiżi l-anqas żviluppati mill-1 ta’ Lulju 2019 sat-30 ta’ Ġunju 2029.

               (9)Il-kosponsers jiġġustifikaw it-talba billi jirreferu għall-vulnerabbiltà partikolari tal-pajjiżi l-anqas żviluppati u għad-diffikultajiet strutturali speċjali li jħabbtu wiċċhom magħhom fl-ekonomija globali, kif ukoll l-importanza li tittejjeb il-parteċipazzjoni effettiva fis-sistema kummerċjali multilaterali billi jagħtuhom aċċess sinifikanti għas-suq sabiex tiġi appoġġata d-diversifikazzjoni tal-bażi tal-produzzjoni u tal-esportazzjoni tagħhom.

               (10)L-estensjoni tad-deroga la taffettwa l-ekonomija tal-Unjoni b’mod negattiv u lanqas ma taffettwa r-relazzjonijiet kummerċjali tal-Unjoni mal-benefiċjarji ta’ din id-deroga. Barra minn hekk, l-Unjoni tagħti aċċess għas-suq mingħajr dazji u kwoti lill-pajjiżi l-anqas żviluppati taħt l-iskema ta’ Kollox Ħlief l-Armi u hija favur li Membri oħrajn tad-WTO wkoll jipprovdu preferenzi kummerċjali lill-pajjiżi l-anqas żviluppati.

               (11)Huwa xieraq li tiġi stabbilita l-pożizzjoni li trid tittieħed mill-Kummissjoni Ewropea f’isem l-Unjoni fil-Kunsill Ġenerali tad-WTO biex jingħata appoġġ lit-talba tal-kosponsers li jestendu d-deroga, b’konformità mal-Artikolu 218(9) tat-TFUE, billi l-estensjoni tad-deroga se tkun vinkolanti fuq il-Membri tad-WTO,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed mill-Kummissjoni Ewropea f’isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ għandha tkun li jingħata appoġġ għad-deroga tad-WTO li tippermetti lil pajjiżi Membri fil-fażi tal-iżvilupp jipprovdu trattament tariffarju preferenzjali fir-rigward ta’ prodotti tal-pajjiżi l-anqas żviluppati mill-1 ta’ Lulju 2019 sat-30 ta’ Ġunju 2029.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        WT/L/304.

                     (2)

                        WT/L/759.

                     (3)

                        Il-paragrafi 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill (ECLI:EU:C:2014:2258).


               IL-KUMMISSJONI EWROPEA
            Brussell, 11.9.2019
            COM(2019) 409 final
            2019/0190(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ, dwar l-adozzjoni ta’ deċiżjoni biex tiġi estiża deroga tad-WTO li tippermetti lill-Istati Uniti jipprovdu trattament tariffarju preferenzjali skont l-Att tal-Istati Uniti dwar l-Irkupru Ekonomiku tal-Baċir tal-Karibew (CBERA)

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tittieħed f’isem l-Unjoni fil-Kunsill Ġenerali tal-Organizzazzjoni Dinjija tal-Kummerċ (WTO) b’rabta mal-adozzjoni prevista ta’ deċiżjoni li testendi deroga tad-WTO li tippermetti lill-Istati Uniti jipprovdu trattament tariffarju preferenzjali skont l-Att tal-Istati Uniti dwar l-Irkupru Ekonomiku tal-Baċir tal-Karibew (“CBERA”).

               2.Kuntest tal-proposta

               2.1.Il-Ftehim ta' Marrakesh li jistabbilixxi l-Organizzazzjoni Dinjija tal-Kummerċ

               Il-Ftehim ta' Marrakesh li jistabbilixxi l-Organizzazzjoni Dinjija tal-Kummerċ (“il-Ftehim tad-WTO”) daħal fis-seħħ fl-1 ta’ Jannar 1995.

               L-Unjoni Ewropea hija parti fil-Ftehim.

               2.2.Konferenza Ministerjali u Kunsill Ġenerali tal-Organizzazzjoni Dinjija tal-Kummerċ

               Skont il-paragrafu 1 tal-Artikolu IV tal-Ftehim tad-WTO, il-Konferenza Ministerjali għandha l-awtorità li tieħu deċiżjonijiet dwar il-kwistjonijiet kollha koperti minn kwalunkwe wieħed mill-Ftehimiet Kummerċjali Multilaterali.

               Skont il-paragrafu 2 tal-Artikolu IV tal-Ftehim tad-WTO, fl-intervalli bejn il-laqgħat tal-Konferenza Ministerjali, il-funzjonijiet tagħha għandhom jitwettqu mill-Kunsill Ġenerali.

               Skont il-paragrafu 1 tal-Artikolu IX, id-WTO normalment tieħu d-deċiżjonijiet b’konsensus.

               2.3.L-att previst tal-Kunsill Ġenerali tad-WTO

               Skont il-paragrafu 3 tal-Artikolu IX tal-Ftehim tad-WTO, f’ċirkostanzi eċċezzjonali, membru jista’ jiġi eżentat minn obbligu impost fuqu.

               Wara talba mill-Istati Uniti, il-Kunsill Ġenerali tad-WTO irid jadotta deċiżjoni biex jestendi d-deroga eżistenti tad-WTO li tippermetti li l-Istati Uniti jipprovdu trattament tariffarju preferenzjali skont is-CBERA, b’konformità mal-paragrafi 3 u 4 tal-Artikolu IX tal-Ftehim tad-WTO (l-“att previst”).

               Id-deroga eżistenti għas-CBERA tiskadi fil-31 ta’ Diċembru 2019. Għalhekk, l-għan tal-att previst huwa li d-deroga tiġi estiża sat-30 ta’ Settembru 2025 skont it-talba tal-Istati Uniti.

               L-att previst isir vinkolanti fuq il-Membri tad-WTO skont il-paragrafu 3 tal-Artikolu IX, kif ukoll il-paragrafu 2 tal-Artikolu II tal-Ftehim tad-WTO, li jistipula li: “Il-ftehimiet u l-istrumenti legali assoċjati inklużi fl-Annessi 1, 2 u 3 <…> huma partijiet integrali ta’ dan il-Ftehim, li jorbtu fuq il-Membri kollha”.

               3.Il-pożizzjoni li trid tittieħed f’isem l-Unjoni

               L-Istati Uniti talbu li tiġi estiża d-deroga eżistenti tad-WTO mill-obbligi tal-Istati Uniti skont il-paragrafu 1 tal-Artikolu I tal-Ftehim Ġenerali dwar it-Tariffi u l-Kummerċ tal-1994 (GATT 1994) u l-paragrafi 1 u 2 tal-Artikolu XIII tal-GATT tal-1994 sabiex l-Istati Uniti jkunu jistgħu jipprovdu trattament mingħajr dazju lill-prodotti eliġibbli li joriġinaw minn pajjiżi u territorji tal-Amerka Ċentrali u tal-Karibew (“pajjiżi benefiċjarji”) skont is-CBERA, mill-1 ta’ Jannar 2020 sat-30 ta’ Settembru 2025.

               L-Istati Uniti ppreżentaw it-talba skont il-paragrafi 3 u 4 tal-Artikolu IX tal-Ftehim tad-WTO. Huma jiġġustifikaw it-talba minħabba l-prevalenza għolja ta’ faqar u instabbiltà fil-pajjiżi tal-Baċir tal-Karibew, b’mod partikolari fil-Haiti, filwaqt li tinnota li l-prospetti ekonomiċi għal dawn il-pajjiżi ż-żgħar huma aktar ikkumplikati minħabba s-suxxettibilità għal diżastri naturali. Il-benefiċċji skont is-CBERA huma maħsuba biex jespandu l-opportunitajiet ekonomiċi u jikkontribwixxu għal reġjun aktar stabbli u prosperu.

               Skont l-Istati Uniti, it-trattament mingħajr dazju previst fis-CBERA m’għandux jippreġudika l-interessi ta’ Membri oħrajn li ma jibbenefikawx minn dan it-trattament, u huwa mistenni li l-estensjoni ta’ tali trattament mingħajr dazju ma jikkawżax devjazzjoni sinifikanti ta’ importazzjonijiet ta’ prodotti eliġibbli mill-Istati Uniti skont is-CBERA li joriġinaw minn Membri li mhumiex pajjiżi benefiċjarji.

               Din se tkun il-ħames estensjoni tad-deroga għal trattament tariffarju preferenzjali, li inizjalment ingħata fil-15 ta’ Frar 1985 għall-perjodu mill-1 ta’ Jannar 1984 sat-30 ta’ Settembru 1995
                  1
               , u li bħalissa huwa fis-seħħ sal-31 ta’ Diċembru 2019
                  2
               .

               L-estensjoni tad-deroga la taffettwa negattivament l-ekonomija tal-Unjoni u lanqas ir-relazzjonijiet kummerċjali mal-benefiċjarji ta’ din id-deroga. Barra minn hekk, l-Unjoni tappoġġa azzjonijiet kontra l-faqar u favur l-istabbiltà. Għalhekk, il-pożizzjoni li trid tittieħed mill-Unjoni fil-Kunsill Ġenerali jenħtieġ li tkun li tappoġġa l-estensjoni tad-deroga.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li jridu jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-UE”
                  3
               .

               4.1.2.Applikazzjoni għall-każ preżenti

               Il-Kunsill Ġenerali tad-WTO huwa korp imwaqqaf bi ftehim, jiġifieri bil-Ftehim tad-WTO.

               L-att li l-Kunsill Ġenerali qed jintalab jadotta, jikkostitwixxi att li għandu effetti legali. L-att previst se jkun vinkolanti skont id-dritt internazzjonali b’konformità mal-paragrafu 2 tal-Artikolu II u l-paragrafu 3 tal-Artikolu IX tal-Ftehim tad-WTO.

               L-att previst la jissupplimenta u lanqas ma jemenda l-qafas istituzzjonali tal-Ftehim.

               Għalhekk, il-bażi ġuridika proċedurali tad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li tittieħed pożizzjoni f’isem l-Unjoni dwaru. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-Deċiżjoni skont l-Artikolu 218(9) TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv u l-kontenut ewlenin tal-att previst huma relatati mal-politika kummerċjali komuni.

               Għalhekk, il-bażi ġuridika sostantiva għad-deċiżjoni proposta hija l-ewwel subparagrafu tal-Artikolu 207(4).

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-ewwel subparagrafu tal-Artikolu 207(4), flimkien mal-Artikolu 218(9) TFUE.

               5.Pubblikazzjoni tal-att previst

               Peress li l-att tal-Kunsill Ġenerali tad-WTO se jimplimenta d-dispożizzjonijiet tal-Ftehim tad-WTO fir-rigward tad-derogi, huwa xieraq li jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.

               2019/0190 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ, dwar l-adozzjoni ta’ deċiżjoni biex tiġi estiża deroga tad-WTO li tippermetti lill-Istati Uniti jipprovdu trattament tariffarju preferenzjali skont l-Att tal-Istati Uniti dwar l-Irkupru Ekonomiku tal-Baċir tal-Karibew (CBERA)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta' Marrakesh li jistabbilixxi l-Organizzazzjoni Dinjija tal-Kummerċ (“il-Ftehim tad-WTO”) daħal fis-seħħ fl-1 ta’ Jannar 1995.

               (2)Skont il-paragrafu 2 tal-Artikolu II tal-Ftehim tad-WTO, “il-ftehimiet u l-istrumenti legali assoċjati inklużi fl-Annessi 1, 2 u 3 (“Ftehimiet Kummerċjali Multilaterali”) huma partijiet integrali ta’ dan il-Ftehim, li jorbtu lill-Membri kollha.”

               (3)Skont il-paragrafu 3 tal-Artikolu IX, f’ċirkostanzi eċċezzjonali, il-Konferenza Ministerjali tista’ tiddeċiedi li tagħti deroga minn obbligu impost fuq Membru mill-Ftehim tad-WTO jew kwalunkwe wieħed mill-Ftehimiet Kummerċjali Multilaterali.

               (4)Il-paragrafi 3 u 4 tal-Artikolu IX tal-Ftehim tad-WTO jistabbilixxu l-proċeduri għall-għoti ta’ derogi li jikkonċernaw il-Ftehimiet Kummerċjali Multilaterali fl-Anness 1A jew 1B jew 1C tal-Ftehim tad-WTO u l-annessi tagħhom.

               (5)Skont il-paragrafu 1 tal-Artikolu IV tal-Ftehim tad-WTO, il-Konferenza Ministerjali għandu jkollha l-awtorità li tieħu deċiżjonijiet dwar il-kwistjonijiet kollha koperti minn kwalunkwe wieħed mill-Ftehimiet Kummerċjali Multilaterali.

               (6)Skont il-paragrafu 2 tal-Artikolu IV tal-Ftehim tad-WTO, fl-intervalli bejn il-laqgħat tal-Konferenza Ministerjali tad-WTO (“l-Organizzazzjoni Dinjija tal-Kummerċ”), il-Kunsill Ġenerali tad-WTO għandu jwettaq il-funzjonijiet tagħha.

               (7)Skont il-paragrafu 1 tal-Artikolu IX, id-WTO normalment tieħu d-deċiżjonijiet b’konsensus.

               (8)L-Istati Uniti ngħataw deroga mill-obbligi skont il-paragrafu 1 tal-Artikolu I tal-GATT tal-1994 fil-15 ta’ Frar 1985, għall-perjodu mill-1 ta’ Jannar 1984 sat-30 ta’ Settembru 1995. Fil-15 ta’ Novembru 1995, il-Membri tad-WTO ġeddew id-deroga sat-30 ta’ Settembru 2005, u ġeddewha għal darba oħra fid-29 ta’ Mejju 2009 sal-31 ta’ Diċembru 2014. Fil-5 ta’ Mejju 2015, il-Membri tad-WTO estendew id-deroga fir-rigward tal-paragrafu 1 tal-Artikolu I tal-GATT 1994 u espandew id-deroga biex tkopri l-paragrafi 1 u 2 tal-Artikolu XIII tal-GATT sal-31 ta’ Diċembru 2019, sa fejn meħtieġ biex l-Istati Uniti jipprovdu trattament mingħajr dazju għall-importazzjonijiet ta’ prodotti eliġibbli li joriġinaw f’pajjiżi benefiċjarji nnominati skont id-dispożizzjonijiet tas-CBERA.

               (9)Skont il-paragrafi 3 u 4 tal-Artikolu IX tal-Ftehim tad-WTO, l-Istati Uniti ppreżentaw talba biex il-Kunsill Ġenerali jieħu deċiżjoni li jestendi d-deroga eżistenti tad-WTO biex jippermetti lill-Istati Uniti jipprovdu trattament mingħajr dazju lill-prodotti eliġibbli li joriġinaw minn pajjiżi u territorji tal-Amerka Ċentrali u tal-Karibew skont is-CBERA mill-1 ta’ Jannar 2020 sat-30 ta’ Settembru 2025.

               (10)L-Istati Uniti jiġġustifikaw it-talba minħabba l-prevalenza għolja ta’ faqar u l-instabbiltà fil-pajjiżi tal-Baċir tal-Karibew, b’mod partikolari f’Ħaiti. Il-benefiċċji skont is-CBERA huma maħsuba biex jespandu l-opportunitajiet ekonomiċi u jikkontribwixxu għal reġjun aktar stabbli u prosperu.

               (11)L-estensjoni tad-deroga la taffettwa negattivament l-ekonomija tal-Unjoni u lanqas ir-relazzjonijiet kummerċjali tal-Unjoni mal-benefiċjarji ta’ din id-deroga. Barra minn hekk, l-Unjoni tappoġġa azzjonijiet kontra l-faqar u favur l-istabbiltà.

               (12)Huwa xieraq li tiġi stabbilita l-pożizzjoni li trid tittieħed f’isem l-Unjoni mill-Kummissjoni Ewropea fil-Kunsill Ġenerali tad-WTO biex tappoġġa t-talba tal-Istati Uniti li tiġi estiża d-deroga skont l-Artikolu 218(9) TFUE, peress li l-estensjoni tad-deroga se tkun vinkolanti fuq il-Membri tad-WTO,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed mill-Kummissjoni Ewropea f’isem l-Unjoni fil-Kunsill Ġenerali tal-Organizzazzjoni Dinjija tal-Kummerċ għandha tkun li tappoġġa l-estensjoni tad-deroga tad-WTO li tippermetti lill-Istati Uniti jipprovdu trattament tariffarju preferenzjali għall-prodotti eliġibbli li joriġinaw minn pajjiżi u territorji tal-Amerka Ċentrali u tal-Karibew skont l-Att tal-Istati Uniti dwar l-Irkupru Ekonomiku tal-Baċir tal-Karibew mill-1 ta’ Jannar 2020 sat-30 ta’ Settembru 2025.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        (BISD 31S/20).

                     (2)

                        WT/L/950.

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs il-Kunsill, C-399/12, ECLI:EU:C:2014:2258, il-paragrafi 61 sa 64.